
A sikeres befektetés kulcsa: Szektor-rotációs stratégia a gazdasági ciklusok tükrében

Kulcsszavak: szektor-rotáció; gazdasági ciklus; momentum; befektetési stratégia; makrogazdaság
Dolgozatom célja a szektor-rotációs befektetési stratégia hatékonyságának elemzése az amerikai és európai piacokon. A kutatás központi kérdése, hogy a makrogazdasági mutatók és technikai tényezők figyelembevételével kialakított szektor-rotációs stratégia képes-e felülteljesíteni a piaci átlagot, valamint, hogy a gazdasági ciklusok változása milyen hatást gyakorol a szektorok teljesítményére és egy ilyen stratégia alapján összeállított portfólió hosszú távú sikerességére.
A kutatás módszertanának alapját a Morningstar által meghatározott 11 szektor képezte, amelyek amerikai és európai piacokon való teljesítményét vizsgáltam a 2000-től rendelkezésre álló adatok alapján. Mindegyik szektorban a legnagyobb piaci kapitalizációval rendelkező 10 vállalat havi hozamait elemeztem. A szektorok súlyozását makrogazdasági mutatók – mint például a munkanélküliségi ráta, fogyasztói bizalmi index, jegybanki alapkamat, hozamgörbe – és technikai indikátorok (momentum) segítségével határoztam meg. A portfólió súlyozása minden hónapban ezen változók alapján került módosításra.
Az eredmények azt mutatták, hogy a szektor-rotációs stratégia mind az amerikai, mind az európai piacokon felülteljesítette a piaci átlagot. Ugyanakkor nem lehet egyértelműen kijelenteni, hogy a felülteljesítés kizárólag a kidolgozott stratégiának volt köszönhető, mivel az átlag felett teljesítő szektorokban található cégek más okok miatt is elérhettek kimagasló hozamot. Ennek következtében a vizsgálat nem nyújt teljes bizonyosságot arról, hogy az eredmények kizárólag a szektor-rotációs stratégiának voltak köszönhetőek, ezért további elemzések szükségesek a stratégia alaposabb megértéséhez.



